Oficiālais Vēstnesis L 178 , 17/07/2003 Lpp. 0023 - 0023



Eiropas Parlamenta un Padomes Direktīva 2003/52/EK (2003. gada 18. jūnijs), ar ko groza Direktīvu 95/2/EK attiecībā uz pārtikas piedevas E 425 konjac lietošanas nosacījumiem (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 95. pantu, ņemot vērā Komisijas priekšlikumu [1], ņemot vērā Eiropas Ekonomikas un sociālo lietu komitejas atzinumu [2], rīkojoties saskaņā ar Līguma 251. pantā noteikto procedūru [3], tā kā: (1) Eiropas Parlamenta un Padomes Direktīva Nr. 95/2/EK (1995. gada 20. februāris) par pārtikas piedevām, kas nav krāsvielas vai saldinātāji [4], ar dažiem nosacījumiem atļauj pārtikā izmantot pārtikas piedevu E 425 konjac. (2) Komisija ir veikusi pasākumus, lai uz laiku pārtrauktu laist tirgū želejas minitrauciņus, kas satur E 425 konjac, jo ir konstatēts, ka tie ir bīstami, jo trešās valstīs ir izraisījuši vairāku bērnu un vecu cilvēku nāvi nosmokot. (3) Daži želejas minitrauciņu ražotāji draudus cilvēku veselībai atzīst, pie pārtikas iepakojuma piestiprinādami brīdinājumu, kurā uzsvērti draudi bērniem un veciem cilvēkiem. (4) Pamatojoties uz to dalībvalstu sniegto informāciju, kas pieņēmušas pasākumus valsts līmenī, var secināt, ka E 425 konjac saturošie želejas minitrauciņi apdraud dzīvību. Gan forma un lielums, gan konjac ķīmiskās un fizikālās īpašības padara želejas minitrauciņus par nopietnu draudu cilvēka veselībai. (5) Šajā gadījumā brīdinājumi uz etiķetēm nav pietiekami, lai aizsargātu cilvēka veselību, īpaši attiecībā uz bērniem. (6) Ir jāgroza E 425 konjac lietošanas nosacījumi attiecībā uz tā izmantošanu želejveida konditorejas izstrādājumos, tostarp želejas minitrauciņus. (7) Tādēļ attiecīgi jāgroza Direktīva 95/2/EK, IR PIEŅĒMUŠI ŠO DIREKTĪVU. 1. pants Direktīvas 95/2/EK IV pielikuma rindā, kas attiecas uz E 425 konjac, i) "Konjac" sveķi, ii) "Konjac" glikomannāns, tekstu "Pārtikas produkti vispār (izņemot tos, kas minēti 2. panta 3. punktā)" aizstāj ar tekstu "Pārtikas produkti vispār (izņemot pārtikas produktus, kas minēti 2. panta 3. punktā, un želejveida konditorejas izstrādājumus, tostarp želejas minitrauciņus)". 2. pants Dalībvalstīs stājas spēkā normatīvie un administratīvie akti, kas vajadzīgi, lai līdz 2004. gada 17. janvārim izpildītu šīs direktīvas prasības. Dalībvalstis par to tūlīt informē Komisiju. Kad dalībvalstis pieņemot šos pasākumus, tajos ietver atsauci uz šo direktīvu vai arī šādu atsauci pievieno oficiālai publikācijai. Dalībvalstis nosaka, kā izdarāmas šādas atsauces. 3. pants Šī direktīva stājas spēkā dienā, kad to publicē Eiropas Savienības Oficiālajā Vēstnesī. 4. pants Šī direktīva ir adresēta dalībvalstīm. Luksemburgā, 2003. gada 18. jūnijā Eiropas Parlamenta vārdā — priekšsēdētājs P. Cox Padomes vārdā — priekšsēdētājs G. Drys [1] OV C 331 E, 31.12.2002., 124. lpp. [2] OV C 85, 8.4.2003., 39. lpp. [3] Eiropas Parlamenta 2003. gada 11. februāra atzinums (Oficiālajā Vēstnesī vēl nav publicēts) un Padomes 2003. gada 19. maija lēmums. [4] OV L 61, 18.3.1995., 1. lpp. Direktīvā jaunākie grozījumi izdarīti ar Direktīvu 2001/5/EK (OV L 55, 24.2.2001., 59. lpp.). --------------------------------------------------